B4-0997 και 1023/95

Ψήφισμα σχετικά με το Σουδάν

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την κατάσταση στο Σουδάν,

A. λαμβάνοντας υπόψη ότι ο δωδεκαετής εμφύλιος πόλεμος στο Σουδάν, που λαμβάνει χώρα κατά κύριο λόγο στο νότιο τμήμα του και έχει ως τώρα στοιχίσει το θάνατο σε περισσότερα από 1.000.000 άτομα, εξακολουθεί να προκαλεί απέραντη ανθρώπινη δυστυχία, πείνα, αυξανόμενα ρεύματα προσφύγων και την κατάρρευση κοινωνικών και οικονομικών δομών,

B. λαμβάνοντας υπόψη ότι σύμφωνα με την Έκθεση 1995 της Διεθνούς Αμνηστείας η επιβολή βασανιστηρίων ήταν ευρέως διαδεδομένη και σε πολλές περιπτώσεις επιβλήθηκαν μαστιγώσεις ως ποινή, η τύχη εκατοντάδων κρατουμένων που είχαν «εξαφανισθεί» κατά τα παρελθόντα έτη παρέμεινε άγνωστη και εκατοντάδες ατόμων εκτελέσθηκαν χωρίς να δικασθούν στις περιοχές που πλήττονται από τη σύρραξη,

Γ. λαμβάνοντας υπόψη ότι οι παραβιάσεις των ανθρωπίνων δικαιωμάτων έχουν πλήξει σχεδόν όλα τα στρώματα της σουδανικής κοινωνίας τόσο στον Βορρά της χώρας όσο και στον Νότο που δοκιμάζεται από τον πόλεμο,

Δ. λαμβάνοντας υπόψη ότι η σουδανική κυβέρνηση δεν έχει έως τώρα διευκολύνει οιαδήποτε μεσολάβηση για την ειρηνική διευθέτηση του εμφύλιου πολέμου, δεν επιτρέπει την επίσκεψη του Εισηγητή των Ηνωμένων Εθνών για τα Ανθρώπινα Δικαιώματα στη χώρα, και δεν έχει αποδεχθεί την αποστολή ομάδας παρατηρητών των Ηνωμένων Εθνών κατά τις ειρηνευτικές συνομιλίες στο Ναϊρόμπι,

Ε. λαμβάνοντας υπόψη ότι οι σουδανικές αρχές εμποδίζουν επίσης τις επιχειρήσεις παροχής αρωγής στις περιοχές που πλήττονται από τον πόλεμο παρά τη συμφωνία περί παροχής αρωγής που είχε υπογραφεί το 1994,

ΣΤ. λαμβάνοντας υπόψη ότι η σουδανική κυβέρνηση εξακολουθεί την εκστρατεία καταστροφής παράνομων οικισμών στην περιοχή του Χαρτούμ[semigr ] υπογραμμίζοντας ότι οι στρατιωτικές επιχειρήσεις που εξαπολύθηκαν το 1994 είχαν ως συνέπεια την περαιτέρω αύξηση του αριθμού των εκτοπισμένων οι οποίοι ήδη ανήρχοντο σε εκατομμύρια,

Ζ. εκφράζοντας μεγάλη ανησυχία για τις απαγωγές γυναικών και παιδιών που έχουν πουληθεί ως σκλάβοι για οικιακές εργασίες από τα τάγματα ενόπλων που ελέγχονται από την κυβέρνηση,

Η. λαμβάνοντας υπόψη ότι σύμφωνα με πληροφορίες ο Σουδανός ισλαμιστής ηγέτης Hasssan El Tourabi απέτισε τιμή στα μέλη της ομάδας κομμάντο που φέρει την ευθύνη για την αποτυχημένη απόπειρα κατά του Αιγυπτίου Προέδρου Χόσνι Μουμπάρακ στις 26 Ιουνίου 1995 στην Αντίς Αμπέμπα,

1. καταδικάζει την κυβέρνηση του Σουδάν και τις φατρίες του Σουδανικού Λαϊκού Απελευθερωτικού Στρατού (SPLA) για τον συνεχιζόμενο εμφύλιο πόλεμο στο νότιο τμήμα της χώρας και για τη θανάτωση, τις σφαγές και τους βασανισμούς ανθρώπων καθώς και για άλλες παραβιάσεις των ανθρωπίνων δικαιωμάτων που διαπράττουν κατά του άμαχου πληθυσμού του Νότιου Σουδάν[semigr ]

2. καταδικάζει την κυβέρνηση του Σουδάν για τη συνεχιζόμενη πολιτική του καταναγκαστικού εξισλαμισμού του χριστιανικού πληθυσμού και των ανιμιστών στο Νότιο Σουδάν χρησιμοποιώντας ως μέσα τη θανάτωση, τον βασανισμό, την τρομοκρατία και την πώληση παιδιών ως σκλάβων, καθώς και για την καταστροφή των παράνομων οικισμών γύρω από το Χαρτούμ[semigr ]

3. καλεί τις σουδανικές αρχές να μην εμποδίζουν τις επιχειρήσεις αρωγής στις πληττόμενες από τον πόλεμο περιοχές[semigr ]

4. καλεί τη σουδανική κυβέρνηση και το SPLA να σεβασθούν τα δικαιώματα του ανθρώπου, να απελευθερώσουν όλους τους πολιτικούς κρατούμενους και να θέσουν τέρμα στις αυθαίρετες και μυστικές κρατήσεις ατόμων[semigr ]

5. καλεί τη σουδανική κυβέρνηση να επικυρώσει τη Σύμβαση των Ηνωμένων Εθνών κατά του βασανισμού και άλλων σκληρών, απάνθρωπων ή εξευτελιστικών μορφών μεταχείρισης ή επιβαλλόμενης ποινής και να συνεργασθεί πλήρως με τον Εισηγητή των Ηνωμένων Εθνών για τα Ανθρώπινα Δικαιώματα[semigr ]

6. καλεί τα κράτη μέλη της ΕΕ να ασκήσουν πίεση εντός του Συμβουλίου Ασφαλείας των Ηνωμένων Εθνών προκειμένου να αυξηθούν οι κυρώσεις κατά του καθεστώτος του Χαρτούμ, συμπεριλαμβανομένου του διεθνούς αποκλεισμού της διακίνησης όπλων, και να πιέσουν τη σουδανική κυβέρνηση να θέσει τέρμα στις σφαγές του πληθυσμού του Νότιου Σουδάν και να σεβασθεί τα δικαιώματα του ανθρώπου σε όλη τη χώρα[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, τους συμπροέδρους της Συνελεύσεως Ίσης Εκπροσωπήσεως ΑΚΕ-ΕΕ, τον Γενικό Γραμματέα των Ηνωμένων Εθνών και την κυβέρνηση του Σουδάν.